kbank-ดันลูกค้าเอสเอ็มอีเข้าธุรกิจอีคอมเมิร์ช
&#8220;กสิกรไทย&#8221; ดันลูกค้าเอสเอ็มอีเข้าสู่ธุรกิจอีคอมเมิร์ช ผนึกตลาดดอทคอม สร้างเว็บหน้าร้าน ช่วยเหลือด้านการขาย
20 ก.ค. 2553

“กสิกรไทย” ดันลูกค้าเอสเอ็มอีเข้าสู่ธุรกิจอีคอมเมิร์ช ผนึกตลาดดอทคอม สร้างเว็บหน้าร้าน ช่วยเหลือด้านการขาย 
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า ธนาคารได้ร่วมมือกับบริษัท ตลาด ดอท คอม ซึ่งเป็นบริษัทอีคอมเมิร์ช ขยายช่องทางการทำธุรกิจให้กับผู้ประกอบการขนาดกลางและขนาดย่อม(เอสเอ็มอี) ที่เป็นสมาชิกโครงการ K SME Care กับธนาคาร ได้สมัครขายสินค้าผ่าน K SME Premium Mall ซึ่งเป็นศูนย์สรรพสินค้าทางอินเตอร์เน็ต โดยผู้ประกอบการจะต้องเช่าพื้นที่เพื่อเปิดร้านค้าบนอินเตอร์เน็ต แต่ละร้านค้าจะมีหน้าเว็บไซต์เป็นของตัวเองพร้อมด้วยระบบหลังร้าน ผ่านช่องทางของตลาดดอทคอม
สำหรับผู้ประกอบการ 100 ร้านค้าแรกที่เข้าร่วมโครงการจะได้ใช้บริการรายเดือนของ K SME Premium Mall ฟรีเป็นเวลา 3 เดือน โดยธนาคารคาดว่าภายใน 3 เดือนแรกจะมีปริมาณการซื้อขายจากโครงการไม่ต่ำกว่า 10 ล้านบาท 
นายภาวุธ พงษ์วิทยภานุ กรรมการผู้จัดการ บริษัท ตลาด ดอท คอม กล่าวว่า ตลาดดอทคอมจะทำหน้าที่ให้คำปรึกษาลูกค้าของธนาคารที่เข้าร่วมโครงการด้วยการสอนทำหน้าเว็บไซต์ รวมถึงขั้นตอนการทำการตลาดเพื่อนำไปสู่การขายสินค้าผ่านอินเตอร์เน็ต ซึ่งจากการได้พบสมาชิก K SME Care พบว่า ลูกค้าหลายรายต้องการเข้าสู่ธุรกิจอีคอมเมิร์ซ บางรายเป็นผู้ผลิต แต่ไม่มีหน้าร้าน ไม่มีช่องทางในการขาย
ทั้งนี้ลูกค้าทุกรายที่ใช้บริการ จะมีที่ปรึกษา 1 คน คอยให้คำปรึกษาด้านการขายซึ่งเป็นทีมงานของบริษัท โดยที่ปรึกษาจะมีเป้ายอดขายด้วย เพื่อเป็นการรับประกันว่า ลูกค้าจะมียอดขายแน่
นายภาวุธ กล่าวว่า ปัจจุบันมีหน้าร้านผ่านตลาดดอทคอม 1.8 แสนร้านค้า แต่ในจำนวนนี้มีการขายอย่างสม่ำเสมอประมาณ 50% เนื่องจากผู้ประกอบการบางรายเปิดหน้าร้านไว้แต่ไม่ดำเนินการต่อ โดยค่าบริการที่บริษัทคิดกับลูกค้าอยู่ที่เดือนละ 1,500 บาท
นายภาวุธ กล่าวว่า สินค้าที่ทำธุรกิจอีคอมเมิร์ซแล้วไปได้ดีส่วนใหญ่เป็นสินค้าแฟชั่น และอุปกรณ์ไอที แต่ก็ยอมรับว่าการขายสินค้าผ่านช่องทางนี้ ผู้ซื้อสินค้ายังรู้สึกกลัว ทำให้บริษัทต้องมีการการันตีหากผู้ซื้อไม่ได้รับสินค้าจะจ่ายเงินคืนไม่เกิน 5 หมื่นบาท
ปัจจุบันมีผู้เข้าเว็บไซต์ตลาดดอทคอมประมาณ 2 แสนราย  ขณะที่ธุรกิจอีคอมเมิร์ซในไทยปีนี้คาดว่าจะเติบโต 20% ซึ่งจำนวนผู้ใช้อินเตอร์เน็ตของไทยมีกว่า 20 ล้านคน แต่มีผู้ประกอบการที่ใช้ช่องทางอีคอมเมิร์ซประมาณ 1% เท่านั้น เท่ากับว่าใน 100 บริษัท มี 1 บริษัทที่ใช้ช่องทางอีคอมเมิร์ซซึ่งถือว่าน้อยมาก แต่ขณะเดียวกันก็ถือว่าเป็นโอกาสสำหรับผู้ประกอบการใหม่ที่จะเข้าสู่ช่องทางอีคอมเมิร์ซด้วยเช่นกัน